'Onbekwame' Shabangu as raadgewer aangestel | Maroela Media
Susan Shabangu (September 2012) (Foto: GCIS)
Lindiwe Sisulu, die minister van menslike nedersettings, het oudminister Susan Shabangu aangestel as raadgewer oor waterdienste.
Dit is onthul in reaksie op 'n parlementêre vraag wat aan die minister gestel is.
"Shabangu is die jongste in 'n lang lys van onbekwame en ongekwalifiseerde kaders wat deur Sisulu aangestel word om lonende poste te beklee in haar departement, wat tegnies bankrot is," het Emma Powell, die DA se skaduminister oor water en sanitasie en menslike nedersettings, in 'n verklaring gesê.
"Shabangu se werksgeskiedenis in die regering spreek vanself en sy het verlede jaar uit die parlement bedank toe sy nie 'n pos in pres. [Cyril] Ramaphosa se kabinet aangebied is nie. Onsuksesvolle oudminister Bathabile Dlamini en die voormalige nasionale direkteur van openbare vervolging Menzi Simelane is ook vroeër vanjaar deur Sisulu aangestel. Albei is reeds in die konstitusionele hof veroordeel."
Powell het gesê die jongste aanstelling is 'n teken van Sisulu se "absolute minagting" vir die mense van die land wat reeds gebuk gaan onder droogte, siektes en die ANC-regering se onbekwaamheid.
"Sisulu se neiging om onbekwame en ongekwalifiseerde kaders in lonende poste in haar departement aan te stel, is 'n klap in die gesig van haar voortgesette 'Sisulu-antikorrupsie-veldtog'."
Sy het bygevoeg die DA sal die aanstelling by sy "lang lys van onreëlmatige aanstellings", wat reeds by die openbare beskermer ingedien is, byvoeg.
DA Lindiwe Sisulu
Werkloosheidsfonds onder skoot oor sloerdery
Wat anders kan van die regering verwag word?
Wie gaan iets daaraan kan doen ? Niemand !
Snaaks hoe daar altyd 'n spanner in die werke hegooi word om aandag af te lei van ander dinge wat aan die gebeur is…